Diari Oficial de la Generalitat Valenciana


Sumari del DOGV 9952, del 07-10-2024 (2024/9839)

RESOLUCIÓ de 18 de setembre de 2024, de la Direcció General d’Indústria, per la qual s’aprova el model de certificat de manteniment d’instal·lacions tèrmiques en edificis de la Comunitat Valenciana.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9952

Data del DOGV
:   07-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9839

CVE
:   EIUG-X-8540-3025

Data del document
:   18-09-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

El Reial decret 1027/2007, de 20 de juliol, pel qual s’aprova el Reglament d’instal·lacions tèrmiques en els edificis, establix en l’article 28 que «anualment, en els casos en què siga obligatori subscriure contracte de manteniment, l’empresa mantenidora i el director de manteniment, quan la participació d’este últim siga preceptiva, subscriuran el certificat de manteniment, que serà enviat, si així es determina, a l’òrgan competent de la comunitat autònoma, i en quedarà una còpia en poder del titular de la instal·lació, que l’haurà d’incorporar al Llibre de l’edifici, si n’hi ha. La validesa del certificat de manteniment expedit serà com a màxim d’un any».

En el punt 2 de l’article 28 del referit Reial decret 1027/2007, de 20 de juliol, s’establix el contingut mínim que este certificat ha d’incloure.

Resulta necessari, per tant, definir el model de certificat de manteniment a utilitzar per a les instal·lacions tèrmiques en els edificis de la Comunitat Valenciana amb l’obligatorietat de subscriure contracte de manteniment.

Ateses les competències atribuïdes a esta direcció general pel Decret 226/2023, de 19 de desembre, del Consell, pel qual s’aprova el Reglament orgànic i funcional de la Conselleria de Conselleria d’Innovació, Indústria, Comerç i Turisme,

RESOLC

*Primer*

Aprovar el model oficial de certificat de manteniment d’instal·lacions tèrmiques en edificis de la Comunitat Valenciana. Publicar esta resolució en el *Diari Oficial de la Generalitat Valenciana*.

*Segon*

Serà obligatòria la utilització del model oficial de certificat de manteniment d’instal·lacions tèrmiques a partir de l’endemà de la publicació en el *Diari Oficial de la Generalitat Valenciana*.

*Tercer*

El model oficial de certificat de manteniment d’instal·lacions tèrmiques en edificis de la Comunitat Valenciana estarà disponible per a ser descarregat en el portal d’Indústria (<https://portalindustria.gva.es/va>), i constarà com a mínim dels requisits establits en l’annex.

*Quart*

Este certificat no serà objecte de registre davant dels servicis territorials d’indústria, energia i mines de la Conselleria d’Innovació, Indústria, Comerç i Turisme.

*Quint*

El titular de la instal·lació disposarà d’una còpia del certificat, l’incorporarà al Llibre de l’edifici, si n’hi ha, i el tindrà a la disposició de les autoritats competents que així li ho exigisquen per inspecció o qualsevol altre requeriment.

*Sext*

La validesa del certificat de manteniment serà com a màxim d’un any.

Esta resolució no és definitiva en la via administrativa i en contra podrà interposar-se recurs d’alçada davant el secretari autonòmic d’Indústria, Comerç i Consum en el termini d’un mes comptat des de l’endemà de la seua notificació, d’acord amb el que s’establix en l’article 122 de la Llei 39/2015, d’1 d’octubre, del procediment administratiu comú de les administracions públiques.

ANNEX

*Contingut mínim del certificat*

El certificat de manteniment d'instal·lacions tèrmiques en edificis de la Comunitat Valenciana tindrà com a mínim el contingut següent:

a. Identificació de la instal·lació, incloent-hi el número d'expedient inicial amb el qual es va registrar la instal·lació.

b. Identificació de l'empresa mantenidora, mantenidor habilitat responsable de la instal·lació i del director de manteniment, quan la participació d'este últim siga preceptiva.

c. Declaració expressa que la instal·lació ha sigut mantinguda d'acord amb el Manual d'ús i manteniment i que complix amb els requisits exigits en la IT 3.

d. Resum dels consums anuals registrats: combustible, energia elèctrica, aigua per a ompliment de les instal·lacions, aigua calenta sanitària, totalització dels comptadors individuals d'aigua calenta sanitària i energia tèrmica.

e. Resum de les aportacions anuals: tèrmiques de la central de producció i de les energies renovables i/o cogeneració si n'hi haguera.

En el cas que no puguen obtindre's les dades anteriors, es justificarà en el certificat de manteniment.

  

València, 18 de setembre de 2024

Manuel Rosalén Caparrós

Director General d'Indústria